**Dôvodová správa**

**Všeobecná časť**

Ministerstvo hospodárstva Slovenskej republiky vypracovalo návrh zákona o obchodovaní s určenými výrobkami, ktorých držba sa obmedzuje z bezpečnostných dôvodov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov podľa Plánu legislatívnych úloh vlády Slovenskej republiky na 2. polrok roka 2012.

Cieľom predloženého návrhu zákona je odstrániť problémy aplikačnej praxe a komplexne upraviť postup pri udeľovaní licencií na obchodovanie s určenými výrobkami, ktorých držba sa obmedzuje z bezpečnostných dôvodov v rámci členských štátov Európskej únie, ako aj štátov mimo územia Európskej únie.

Navrhovaná nová právna úprava reaguje na prijatie Nariadenia Európskeho parlamentu a Rady (ES) č. 258/2012 zo dňa 14. marca 2012, ktorým sa vykonáva článok 10 Protokolu Organizácie spojených národov proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor Organizácie spojených národov proti nadnárodnému organizovanému zločinu (protokol OSN o strelných zbraniach) a ktorým sa ustanovujú vývozné povolenia a opatrenia týkajúce sa dovozu a tranzitu strelných zbraní, ich súčastí a častí a streliva (ďalej len „nariadenie“).

Návrh zákona upravuje podmienky obchodovania s určenými výrobkami, vymedzuje okruh orgánov štátnej správy, ktoré sa vyjadrujú k žiadosti o udelenie licencie, pričom presne špecifikuje v akej lehote budú poskytovať svoje vyjadrenie.

Navrhovaná právna úprava obsahuje aj ustanovenia upravujúce výkon kontroly dodržiavania tohto zákona. Dôležitou súčasťou zákona je vymedzenie priestupkov a iných správnych deliktov za porušenia jednotlivých ustanovení zákona, ktoré sú odstupňované podľa závažnosti porušenia.

Článkom II predloženého návrhu zákona sa mení zákon Národnej rady Slovenskej republiky č. 145/1995 Z. z. o správnych poplatkoch v platnom znení. Novelizuje sa položka č. 154 sadzobníka správnych poplatkov v VIII. časti Finančná správa a obchodná činnosť, ktorej obsah je potrebné terminologicky zosúladiť s navrhovanou právnou úpravou.

Prijatie predloženého návrhu zákona nebude mať vplyv na rozpočet verejnej správy, podnikateľské prostredie, sociálne vplyvy, vplyv na životné prostredie a na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

**Osobitná časť**

**K § 1**

Návrh zákona upravuje podmienky, za ktorých možno obchodovať s určenými výrobkami. Premetom navrhovanej právnej úpravy je vymedzenie kompetencií príslušných orgánov štátnej správ, povinnosti držiteľov licencií pri obchodovaní s určenými výrobkami. Zákon ďalej upravuje výkon kontroly obchodovania s určenými výrobkami, priestupky a iné správne delikty na úseku obchodovania s určenými výrobkami.

**K § 2**

Ustanovenie definuje pojmy, ktoré zákon používa. Na účely tohto zákona definujú kategórie určených výrobkov, ktorými sú strelné zbrane, ich súčasti, hlavné časti, strelivo podľa Prílohy I nariadenia, optické prístroje, výbušniny a pyrotechnické výrobky, ktorých zoznam ustanoví Ministerstvo hospodárstva Slovenskej republiky (ďalej len „ministerstvo“) všeobecne záväzným právnym predpisom.

Navrhované ustanovenie ďalej definuje, kto sa považuje za dodávateľa, príjemcu a konečného užívateľa určených výrobkov. Toto vymedzenie je nevyhnutné, aby bol zákon o kontrole obchodovania s určenými výrobkami právnou normou komplexne pokrývajúcou všetky otázky spôsobom neumožňujúcim rozdielny výklad jeho jednotlivých ustanovení a zároveň neumožňujúci jeho obchádzanie.

**K § 3**

Obchodovať s určenými výrobkami možno len na základe licencie, ktorú udeľuje ministerstvo za podmienok ustanovených týmto zákonom a osobitným predpisom. Ustanovenie súčasne presne špecifikuje, kedy sa licencia na obchodovanie s určenými výrobkami nevyžaduje.

**K § 4**

Ústredným orgánom na kontrolu obchodovania s určenými výrobkami je ministerstvo. Na kontrole obchodovania s určenými výrobkami sa z dôvodu nutnosti posúdenia všetkých bezpečnostných ako aj zahraničnopolitických hľadísk podieľajú aj Ministerstvo zahraničných vecí a európskych záležitostí Slovenskej republiky, Ministerstvo vnútra Slovenskej republiky, Ministerstvo obrany Slovenskej republiky, Slovenská informačná služba, Hlavný banský úrad, Colné orgány a Slovenská obchodná inšpekcia.

Vymedzenie orgánov štátnej správy zúčastnených na kontrole obchodu s určenými výrobkami vyplýva z nutnosti náležitého posúdenia všetkých bezpečnostných, zahraničnopolitických a obchodno-politických hľadísk, ako aj vyplývajúcich zo všeobecne záväzných právnych predpisov, ktorých uplatňovanie je v gescii toho ktorého štátneho orgánu. V odseku 3 je uvedený výpočet hľadísk, na ktoré musia štátne orgány prihliadať pri výkone dohľadu.

**K § 5**

Ustanovenie vymedzuje pôsobnosť ministerstva v oblasti dohľadu nad obchodovaním s určenými výrobkami.

Ministerstvo rozhoduje o udelení, neudelení, zrušení, pozastavení alebo zmene licencie, udelení povolenia na transfer výbušnín; vedie evidenciu žiadostí o udelenie licencie, zmenu licencie, ako aj evidenciu zamietnutých žiadostí o udelenie licencie, evidenciu o pozastavení udelených licencií, udelených a zrušených licencií a evidenciu povolení na transfer výbušnín.

Ministerstvo v spolupráci s orgánmi kontroly podľa § 4 ods. 2 kontroluje dodržiavanie osobitného predpisu a tohto zákona, ukladá sankcie za porušenie jednotlivých povinností vyplývajúcich z osobitného predpisu a návrhu zákona.

Ministerstvo ďalej spolupracuje s príslušnými orgánmi Európskej únie, Radou Európskej únie, príslušnými orgánmi členských štátov Európskej únie a štátnymi orgánmi iných štátov.

**K § 6**

Ustanovenie vymedzuje rozsah a podmienky spolupráce ministerstva s orgánmi kontroly podľa § 4 ods. 2. Kompetencie orgánov štátnej správy podieľajúcich sa na kontrole obchodovania s určenými výrobkami spočívajú v tom, že orgány kontroly podľa § 4 ods. 2 ministerstvu na jeho žiadosť poskytujú pred udelením, zmenou, zrušením licencie vyjadrenia.

Kontrolné orgány pri zachovaní ich kompetencií vyplývajúcich pre nich z osobitných zákonov sa vyjadrujú na žiadosť ministerstva a to z pohľadu zahraničnopolitických záujmov, bezpečnostných záujmov. Stanovuje sa tiež lehota 30 dní, v ktorej môžu orgány kontroly vyjadriť svoje súhlasné alebo nesúhlasné stanovisko k žiadostiam o udelenie, zmenu alebo zrušenie licencie. V prípade, ak sa orgány kontroly v ustanovenej lehote nevyjadria, platí domnienka, že s udelením, zmenou alebo zrušením licencie súhlasia. Vyjadrenia orgánov kontroly sú pre ministerstvo odporúčajúce, okrem nesúhlasného vyjadrenia ministerstva zahraničných vecí alebo Slovenskej informačnej služby k udeleniu licencie, ktoré je pre ministerstvo záväzné.

**K § 7**

Ustanovenie upravuje spôsob predloženia žiadosti a nevyhnutný rozsah požadovaných dokladov. Písomnú žiadosť o udelenie licencie predkladá žiadateľ ministerstvu. Druhy dokumentov, ktoré musí žiadateľ predložiť spolu so žiadosťou o udelenie licencie odrážajú všetky stránky obchodného prípadu, ktoré musia orgány zúčastnené na posudzovaní konkrétneho prípadu vziať do úvahy pri posudzovaní možného, z toho ktorého prípadu vyplývajúceho rizika.

Samotná žiadosť musí byť doložená u právnickej osoby originálom alebo úradne osvedčenou kópiou výpisu z obchodného registra nie staršou ako tri mesiace, u fyzickej osoby podnikateľa originálom alebo úradne osvedčenou kópiou osvedčenia o živnostenskom oprávnení. Musí byť tiež doložená vyhlásením o konečnom použití určených výrobkov potvrdeným príslušným orgánom štátu konečného užívateľa. Príloha k žiadosti obsahuje aj vyhlásenie, že žiadateľ umožní vykonávanie kontroly na miestach a v objektoch, v ktorých sa nachádzajú určené výrobky, v rozsahu ustanovenom týmto zákonom.

**K § 8**

Ministerstvo rozhodne o udelení licencie v lehote 60 pracovných dní odo dňa predloženia úplnej žiadosti. Samotná licencia obsahuje všetky náležitosti, ktoré sú uvedené v § 8 ods. 3 tohto zákona. Úprava ďalej stanovuje osobitný postup ministerstva pred udelením licencie na vývoz strelných zbraní a streliva do tretích krajín z dôvodu zosúladenia s nariadením Európskeho parlamentu a Rady č. 258/2012.

Navrhované ustanovenie tiež vymedzuje povinnosti držiteľa licencie v súvislosti s transferom (prepravou) výbušnín, bezdymového prachu a čierneho prachu.

**K § 9**

Zmeniť licenciu návrh zákona umožňuje len v dĺžke platnosti licencie, zmene hodnoty a množstva určených výrobkov, zmene údajov o držiteľovi licencie alebo jeho zahraničnom obchodnom partneri, v prípade zmeny sídla alebo miesta podnikania. Navrhovaná úprava tiež ustanovuje lehotu na podanie žiadosti držiteľa licencie o zmenu údajov na udelenej licencii.

**K § 10**

Povinnosti držiteľa licencie súvisia so zabránením zneužitia licencie, prípadne na kontrolu jej využívania. Ustanovuje sa povinnosť držiteľa licencie, ktorý vykonal príjem transferu alebo dovoz a neuskutočnil následne odoslanie transferu alebo vývoz na základe udelenej licencie na transfer alebo vývoz, písomne oznámiť túto skutočnosť a miesto uskladnenia určených výrobkov ministerstvu do 15 kalendárnych dní odo dňa skončenia platnosti licencie na odoslanie transferu alebo vývoz určených výrobkov z územia Slovenskej republiky a zabezpečiť ďalší spôsob nakladania s určenými výrobkami.

Ďalej sa stanovuje povinnosť držiteľa licencie písomne informovať ministerstvo o využití licencie vždy do 25. dňa nasledujúceho po uplynutí kalendárneho štvrťroka a na žiadosť ministerstva predložiť potvrdenie o dodaní množstva určených výrobkov, vydaný príslušným orgánom krajiny určenia.

**K § 11**

Navrhovaná právna úprava taxatívne vymedzuje dôvody zamietnutia žiadosti o udelenie licencie alebo žiadosti o zmenu licencie.

**K § 12**

Navrhované ustanovenie upravuje zánik licencie z taxatívne uvedených dôvodov a stanovuje možné opatrenia zo strany ministerstva voči držiteľom licencie. Ministerstvo môže už vydanú licenciu na základe taxatívne uvedených dôvodov zrušiť. Takýmito dôvodmi sú: zistenie, že dovozná licencia alebo vývozná licencia bola vydaná na základe podkladov predložených žiadateľom, ktoré nezodpovedali skutočnosti, s cieľom získať licenciu, alebo zistenie, že držiteľ licencie porušuje podmienky v nej stanovené. Ministerstvo zruší licenciu aj v prípade, ak je to odôvodnené zahraničnopolitickými, bezpečnostnými alebo obchodnými záujmami Slovenskej republiky.

Stanovuje sa povinnosť v lehote 10 dní odo dňa doručenia rozhodnutia o zrušení licencie vrátiť ministerstvu zrušenú licenciu. V prípade, ak tak držiteľ licencie nepostupuje, ministerstvo licenciu rozhodnutím odníme. Rozklad proti rozhodnutiu ministerstva o zrušení licencie a odňatí licencie nemá odkladný účinok.

Zrušenie licencie a eventuálne škody spôsobené držiteľovi licencie uvedením nepravdivých alebo neúplných údajov v žiadosti alebo nedodržaním podmienok určených v licencie znáša držiteľ licencie.

**K § 13**

V navrhovanom ustanovení sa upravujú podmienky vydania vyhlásenie o konečnom použití určených výrobkov, doba jeho platnosti a s tým súvisiace povinnosti držiteľa licencie.

**K §14**

Navrhované ustanovenie upravuje vydanie duplikátu licencie, povolenia na transfer výbušnín alebo vyhlásenia o konečnom použití pri strate, krádeži, zničení alebo ich neodstrániteľnom poškodení.

**K § 15**

Navrhovanou úpravou sa ustanovuje, aby sa všetky žiadosti a ako aj prílohy k žiadosti o udelenie licencie predkladali v štátnom jazyku.

**K § 16**

Návrh zákona upravuje inštitút kontroly. Kontrolu dodržiavania tohto zákona a osobitného predpisu vykonáva ministerstvo a orgány kontroly. Ustanovenie upravuje povinnosti a oprávnenia kontrolórov, ako aj povinnosti kontrolovanej osoby.

**K § 17**

Navrhované ustanovenie upravuje podmienky poskytovania súčinnosti orgánov štátnej správy a územnej samosprávy pri zabezpečovaní kontroly dodržiavania zákona.

**K § 18 a 19**

Navrhované ustanovenia upravujú systém sankcií, ktorý je rozčlenený na priestupky a iné správne delikty, vymedzujú sa podmienky a rozsah ukladania sankcií.. Vzhľadom na hodnotu určených výrobkov je nevyhnutné v zákone určiť výšku pokút, ktoré budú v dostatočnej miere odrádzať od nedovoleného konania.

**K § 20**

Spoločné ustanovenia stanovujú podmienky zamedzujúce prenosu práv v súvislosti s obchodovaním s určenými výrobkami, ich neprevoditeľnosti na tretie osoby, zároveň že nepodliehajú exekučnému, konkurznému ani dedičskému konaniu. Takisto týmto zákonom nie sú dotknuté povinnosti o ochrane utajovaných skutočností.

**K § 21**

Navrhuje sa, aby sa konanie vo veciach upravených týmto zákonom vzťahoval všeobecný predpis o správnom konaní s odchýlkami uvedenými v tomto zákone.

K odseku 2

Cieľom navrhovaného ustanovenia je legislatívne vymedzenie obsahu odôvodnenia rozhodnutia o zamietnutí žiadosti o udelenie licencie, rozhodnutia o zrušení a odňatí licencie v prípadoch, keď je dôvodom ich vydania bezpečnostný alebo zahraničnopolitický záujem.

**K § 22**

Splnomocňovacím ustanovením je upravené oprávnenie ministerstva na vydanie vykonávacích právnych predpisov k tomuto zákonu.

**K § 23**

Navrhované ustanovenie má intertemporálny charakter. Upravujú sa podmienky aplikácie predkladaného návrhu zákona na prípady konaní podľa zákona č. 292/2009 Z. z. začatých pred dňom nadobudnutia účinnosti predkladaného návrhu zákona, pokiaľ tieto konania neboli k uvedenému dátumu skončené.

**K § 24**

Zákonom sa zrušuje zákon č. 292/2009 Z. z. o obchodovaní s výrobkami, ktorých držba sa obmedzuje z bezpečnostných dôvodov a o zmene a doplnení niektorých zákonov a výnos Ministerstva hospodárstva Slovenskej republiky z 19. októbra 2009 č. 8/2009, ktorým sa ustanovujú vzory žiadostí o licenciu, hlásenie o využívaní licencie, vyhlásenie o konečnom užívateľovi a medzinárodný dovozný certifikát pre určené výrobky.

**K Čl. II**

V položke 154 sadzobníka správnych poplatkov sa zosúlaďuje terminológia s navrhovanou právnou úpravou.

**K Čl. III**

Vzhľadom na dĺžku legislatívneho procesu sa navrhuje účinnosť zákona 1. septembra 2013.